**ACTA DE LA SESSIÓ ORDINÀRIA DE PLE CELEBRADA EL DIA 1 D’ABRIL DE 2019**

A Viladamat, a 1 d’abril de 2019, essent les 20h. i prèvia convocatòria, es reuneixen a la sala d’actes de l’Ajuntament els regidors que es relacionen a continuació, sota la presidència de l’Alcalde, Sr. Robert Sabater Costa, i amb l’assistència de la secretària, Sra. Marta Claret Ramírez, que en dóna fe.

**Regidors presents**:

GRUP MUNICIPAL DE LA CANDIDATURA D’UNITAT POPULAR- POBLE ACTIU (CUP-PA):

SR. ROBERT SABATER COSTA CUP-PA

SR. JOSEP Mª GASULL PERPIÑÀ CUP-PA

SRA. DOLORS PONS SAIS CUP-PA

SR. DANIEL ARMENGOL GARCIA CUP-PA

SR. NARCÍS FONT LLOVERAS CUP-PA

Han excusat la seva absència els Regidors Marc Alabau Roura i Cristina Vila Urzanqui.

Seguidament es van adoptar els acords seguidament detallats:

**01.- APROVACIÓ DE L’ACTA ANTERIOR:**

D’acord amb el què disposa el Reial Decret 2568/1986, de 28 de novembre, pel qual s’aprova el Reglament d’Organització, Funcionament i Règim Jurídic de les Entitats Locals es proposa l’aprovació de l’acta corresponent al Ple ordinari celebrat el dia 4 de febrer de 2019, número de sessió 01/19.

Revisada l’acta per part dels Regidors, queda aprovada amb el vot favorable de tots els presents, acordant-se igualment la seva remissió al Ministeri d’Administracions Públiques a través de Portal de Entidades Locales de la Secretaría de Estado de Administraciones Públicas i al Departament de Governació i Relacions Institucionals de la Generalitat de Catalunya a través de la plataforma Eacat, i la seva publicació a la pàgina web de l’ajuntament.

**02.- DONAR COMPTE DE LA LIQUIDACIÓ DEL PRESSUPOST D’INGRESSOS I DESPESES DE L’EXERCIC 2018:**

Per part de la secretària-interventora de l’ajuntament es dóna compte al Ple del resultat de la liquidació del pressupost d’ingressos i despeses de l’exercici 2018, aprovat per decret d’alcaldia de data 28 de febrer de 2019, un cop informat favorablement per intervenció, amb un romanent líquid de tresoreria per a despeses generals de DOS-CENTS TRENTA-NOU MIL DOS-CENTS VINT-I-TRES AMB VINT-I-SIS EUROS (239.223,26€). L’estalvi net resultant és de CENT SEIXANTA-CINC MIL SET-CENTS QUARANTA-DOS AMB SEIXANTA EUROS (165.742,60€). La ratio legal del deute és del 4’07%, pel que es compleix amb l’objectiu de sostenibilitat financera. No es compleix amb la regla de la despesa fixada pel Ministeri d’Economia i Hisenda.

El resum de la liquidació aprovada és el següent:

1. RESULTAT PRESSUPOSTARI:

1.- DRETS RECONEGUTS NETS ................................................... 623.867,79€

2.- OBLIGACIONS RECONEGUDES NETES ............................... 598.163,31€

3.- RESULTAT PRESSUPOSTARI (1-2) ........................................ 25.704,48€

6.- CRÈDITS GASTATS FINANÇANTS AMB ROMANENT ........ 20.648,51€

9.- RESULTAT PRESSUPOSTARI AJUSTAT ................................ 46.352,99€

1. ROMANENT DE TRESORERIA:

1.- (+) DEUTORS PENDENTS DE COBRAMENT FI ..................... 93.581,30€

Pressupost d’ingressos. Pressupost corrent ......................................... 85.068,90€

Pressupost d’ingressos. Pressupost tancat ............................................. 6.519,77€

Altres operacions no pressupostàries ..................................................... 1.992,63€

Ingressos pendents d’aplicació ............................................................ -4.800,02€

2.- (-) CREDITORS PENDENTS DE COBRAMENT FI ................. -42.147,62€

Pressupost de despeses. Pressupost corrent ........................................ -40.876,30€

Pressupost de despeses. Pressupost tancat .............................................. -141,36€

Altres operacions no pressupostàries ................................................... -1.129,96€

Pagaments pendents d’aplicació ............................................................ 3.761,20€

ROMANENT DE TRESORERIA TOTAL ...................................... 242.212,90€

Saldo de dubtós cobrament ................................................................... -2.989,64€

ROMANENT DE TRESORERIA DESPESES GENERALS ........... **239.223,26€**

L’Estat de tresoreria total a 31 de desembre de 2018 és de 191.818,04€:

* 570.0 Caixa Dipositaria ...................................................................... 136,45€
* 571.0 Banc Popular ...................................................................... 111.836,74€
* 571.1 La Caixa ............................................................................... 64.146,53€
* 571.3 BBVA .................................................................................. 15.698,32€

L’Estat del deute a 31 de desembre de 2018 és:

* Préstec La Caixa L020049 (curt termini) ...................................... 12.455,58€
* Préstec La Caixa L020049 (llarg termini) ....................................... 6.240,08€
* Préstec Ecrowd Invest (curt termini) ............................................... 2.928,00€
* Préstec Ecrowd Invest (llarg termini) ................................................. 738,61€

Els Regidors presents es donen per assabentats.

Informat el Ple, es remetrà la present liquidació pressupostària a la Generalitat de Catalunya via Eacat i al Ministeri d’Economia i Hisenda.

**03.- APROVACIÓ D’UN PLA ECONÒMIC FINANCER:**

Atès l’informe emès per la Secretària Interventora de data 28 de febrer de 2019 mitjançant el qual es posa de manifest que a l’expedient d’aprovació de la liquidació del pressupost d’ingressos i despeses corresponent a l’exercici 2018 s’incompleixen els objectius d’estabilitat pressupostària i de la regla de la despesa fixats pel Ministeri d’Economia i Hisenda.

Vist el decret d’Alcaldia 2019DECR-COMPTAB/001, de data 28 de febrer de 2019, que acorda l’aprovació de l’expedient de liquidació del pressupost de 2018, en el que es constata que s’incompleix la regla de la despesa per haver superat en 199.912,05 euros els límits que estableix l’article 12. Igualment, en el mateix expedient, es contempla l’avaluació del compliment de l’objectiu d’estabilitat pressupostària en termes de capacitat de finançament segons el sistema europeu de comptabilitat, d’acord amb el que preveu l’article 11 de la Llei Orgànica 2/2012 del 27 d'abril, i tampoc es compleix per l’exercici 2018.

D’acord amb el que determina l’article 21 de la Llei Orgànica 2/2012, de 27 d’abril, d’Estabilitat Pressupostària i Sostenibilitat Financera, en cas d’incompliment de l’objectiu d’estabilitat pressupostària, de l’objectiu de deute públic o de la regla de la despesa, l’Administració haurà de formular un pla econòmic financer que permeti, en l’any en curs i en el següent, el compliment dels objectiu o de la regla de la despesa.

El Pla Econòmic Financer es presentarà davant l’òrgan competent per a la seva aprovació en el termini d’un mes des del moment en que es constata l’incompliment o s’apreciïn les circumstàncies que preveuen els articles 11 i 12 de la LOEPSF.

Els plans econòmic financers han d'estar aprovats pel ple de la corporació i, d’acord amb els articles 111 i 135 del Text refós de la Llei Reguladora de les Hisendes Locals, s'han de remetre al Ministeri d'Hisenda i Administracions Públiques per a la seva aprovació definitiva i seguiment, excepte el cas que la Comunitat Autònoma en el territori de la qual es trobi la corporació local tingui atribuïda en el seu Estatut d'Autonomia la competència de tutela financera sobre les entitats locals. En aquest últim supòsit el pla serà remés a la corresponent comunitat autònoma, la qual serà la responsable de la seva aprovació i seguiment. La Comunitat Autònoma haurà de remetre informació al Ministeri d'Hisenda i Administracions Públiques d'aquests plans i dels resultats del seguiment que efectuï sobre aquests.

A l’efecte i d’acord amb la regulació legal establerta, es proposa l’aprovació d’un pla econòmic financer que permeti, en l'any en curs i en el següent, el compliment dels objectius de la regla de la despesa i que contempli les causes d'incompliment, les previsions tendencials d'ingressos i despeses, la descripció, quantificació i el calendari d'aplicació de les mesures, i les previsions de les variables econòmiques i pressupostàries de les quals parteix el pla.

Atès que el motiu de l’incompliment de l’estabilitat pressupostària i de la regla de la despesa és degut a un augment generalitzat de les despeses no financeres(Capítols 1 a 7) i, en especial, l’increment del capítol 6 de d’inversions reals, i atenent que la situació econòmica de l'Ajuntament de Viladamat és sanejada i correcta, les mesures a adoptar es concreten en el compromís per part de l’ajuntament de complir amb els objectius de la Llei Orgànica 2/2012, de 27 d'abril, d'Estabilitat Pressupostària i Sostenibilitat Financera en l’exercici 2020.

Els Regidors presents, vista la proposta formulada, acorden:

Primer.- aprovar un Pla Econòmic Financer pel tal de pal·liar l’incompliment de l’estabilitat pressupostària i de la regla de la despesa, amb el compromís de l’ajuntament de complir amb els objectius de la Llei Orgànica d’Estabilitat Pressupostària i Sostenibilitat Financera en l’exercici 2020.

Segon.- notificar el present acord al Departament de la Vicepresidència i d’Economia i Hisenda de la Generalitat de Catalunya per a la seva aprovació.

**04.- SORTEIG DELS MEMBRES DE LA MESA ELECTORAL PER LES ELECCIONS A CORTS GENERALS DEL 28 D’ABRIL DE 2019:**

De cares a la celebració de les properes eleccions a Corts Generals que es celebraran el diumenge, 28 d’abril, i en compliment del calendari electoral fixat, es procedeix al sorteig dels membres de la mesa electoral corresponent al Districte 01, Secció 01, Mesa U que es constituirà al Centre Cívic. El sorteig es realitza mitjançant l’aplicatiu de l’Institut Nacional d’Estadística.

Portat a terme el sorteig, els membres de la Mesa escollits són:

* PRESIDENT:

M B M

415557

CARRER L’ESCALA, 5

* 1r SUPLENT PRESIDENT:

S Y B

41699

CARRER ESGLÉSIA, 3

* 2n SUPLENT PRESIDENT:

P A P

46402

CARRETERA FIGUERES, 4

* 1r VOCAL

C B P

40451

PLAÇA TRAMUNTANA, 5

* 1r SUPLENT 1r VOCAL:

R S S

40425

CARRER ESGLÉSIA, 3

* 2n SUPLENT 1r VOCAL:

X C F

40447

PLAÇA CATALUNYA, 3

* 2n VOCAL:

J S P

40291

CARRER CINC CLAUS, 1

* 1r SUPLENT 2n VOCAL:

MP G A

40438

CARRER CASES NOVES, 3

* 2n SUPLENT 2n VOCAL:

P A C

39142

CARRER BASSA, 7

**05.- APROVACIÓ DE LA CERTIFICACIÓ NÚM. 1 DE LES OBRES D’URBANITZACIÓ DELS POLÍGONS D’ACTUACIÓ PA4, PA5 i PA6, SECTOR CAMÍ DE PALAUBORRELL:**

Es proposa l’aprovació de la certificació d’obres número 1 del projecte d’Urbanització dels Polígons d’Actuació PA4, PA5 i PA6, Sector Camí de Palauborrell, emesa per l’empresa adjudicatària Agustí y Masoliver, SA, de data 31 de març de 2019, corresponent als treballs executats durant el mes de març, per import de CINQUANTA-SET MIL VUIT-CENTS SETANTA AMB NORANTA-CINC EUROS (57.870,95€).

Vista la certificació presentada i atès que ha estat informada favorablement per l’arquitecte assessor municipal, En Joaquim Bover Busquet, els regidors presents, per unanimitat acorden:

Primer**.-** aprovar la certificació núm. 1 de les obres d’Urbanització dels Polígons d’Actuació PA4, PA5 i PA6, Sector Camí de Palauborrell, corresponent als treballs executats pel contractista Agustí y Masoliver, SA durant el mes de març, per import de 57.870,95€.

Segon**.-** aprovar la despesacorresponent amb càrrec a la partida extrapressupostària 55401 del pressupost vigent.

**06.- APROVACIÓ DE L’ADDENDA DEL PROJECTE DE REPARCEL·LACIÓ DELS POLÍGONS D’ACTUACIÓ PA4, PA5 i PA6, SECTOR CAMÍ DE PALAUBORRELL, DE SEGREGACIÓ DE FINQUES:**

El Ple de l’ajuntament, en sessió de data 11 de juny de 2018 va acordar l’aprovació definitiva del Projecte de Reparcel·lació dels Polígons d’Actuació PA4, PA5 i PA6, Sector Camí de Palauborrell.

Prèviament a la seva inscripció en el Registre de la Propietat núm. 3 de Girona i a la corresponent modificació de la inscripció a la Gerència Territorial del Cadastre, es proposa l’aprovació de l’addenda present, que comporta les modificacions seguidament detallades respecte al projecte inicial:

* El canvi de titular del sector CR1 (b), tramitat a nom de Miquel Estany Riu. En atenció a l’acceptació de l’herència del Sr. Estany, la finca passa a nom de l’actual propietària Eva Eriksdoter Tigerström.
* La mateixa finca CR1 (b) passa a segregar-se en dues finques sense que es modifiqui la superfície total de la finca matriu.
* La finca que constitueix el PA6, propietat de les Germanes Casadevall Castelló passa a segregar-se en quatre finques sense que es modifiqui la superfície total de la finca matriu.

Amb el present document no es modifica cap de les característiques i circumstàncies recollits en el projecte inicialment aprovat.

Vista la proposta formulada, els Regidors presents, per unanimitat acorden:

Primer.- aprovar l’addenda del projecte de Reparcel·lació dels Polígons d’Actuació PA4, PA5 i PA6, Sector Camí de Palauborrell, introduint les modificacions consistents en l’actualització de la titularitat de les finques i en la segregació de dues parcel·les sense que en cap cas es modifiqui la seva superfície inicial ni la de la totalitat del projecte.

Segon.- notificar el present acord a la totalitat dels propietaris de les finques incloses en el Projecte de Reparcel·lació.

Tercer.- portar a terme els tràmits legalment establerts per a la tramitació de la inscripció de la reparcel·lació en el Registre de la Propietat número 3 de Girona.

**07.- APROVACIÓ D’UNA SUBVENCIÓ PER LA COLLA GEGANTERA DE VILADAMAT**:

Instància presentada per la Colla Gegantera de Viladamat, de data 20 de febrer de 2019, número de Registre d’Entrada E2019000174, mitjançant la qual es sol·licita la concessió d’una subvenció econòmica per part de l’ajuntament per al finançament de les despeses derivades de les activitats culturals portades a terme per la Colla.

La Colla Gegantera l’any 2018 va participar en diferents trobades de Colles Geganteres i va viatjar a Berriatua amb motiu dels actes d’agermanament de Viladamat amb aquesta població del País Basc. Cada any també participa en els actes de la festa major.

El pressupost municipal d’ingressos i despeses corresponent a l’exercici 2019 disposa d’una partida pressupostària en el Capítol IV, de Transferències Corrents, que permet les subvencions Entitats municipals. La consignació pressupostària de la partida 19.1.924.48901 és de 1800,00€.

Vista la proposta formulada i atenent a les activitats executades, els regidors presents, per unanimitat acorden:

Primer**.-** concedir una subvenció a la Colla Gegantera de Viladamat per al desenvolupament de les seves activitats durant el present exercici 2019, per import de TRES-CENTS SEIXANTA EUROS (360’00€).

Segon**.-** aprovar la despesacorresponent amb càrrec a la partida 19.1.924.48901 del pressupost de l’exercici 2019.

Tercer**.-** notificar el present acord a la Colla Gegantera de Viladamat per al seu coneixement i als efectes oportuns.

**08.- MOCIÓ D’ADHESIÓ A LA XARXA DE MEMÒRIA I PREVENCIÓ DEL FEIXISME, MAI MÉS**:

La recuperació i defensa de la memòria històrica, es un deure indefugible de les societats democràtiques. Recuperar i defensar, per sobre tot prevenir. Perquè esdeveniments com la barbàrie nazi no es torni a repetir.

El projecte de “Xarxa de memòria i de Prevenció del Feixisme. Mai més”, te aquest com a objectiu fonamental, recuperar els valors republicans, defensar la memòria dels deportats i deportades espanyols i catalans, i sensibilitzar perquè “mai més” es repeteixin situacions semblants.

I això fer-ho a partir de les experiències personals, de les històries de persones de la localitat , que el feixisme va internar en els camps nazis. Son projectes “amb rostre” que han d’aportar a la ciutadania i a la joventut la memòria que ha d’esdevenir compromís.

L'Amical de Mauthausen i altres camps i de totes les víctimes del nazisme d'Espanya és una associació fundada l’any 1962, en plena Dictadura, per un grup d’antics deportats amb la finalitat de defensar els seus drets morals i materials, donar-se suport mutu i endegar, en la mesura del què permetien les circumstàncies polítiques, una tasca de divulgació de la seva tràgica experiència. Actualment l’associació, la més antiga d'Espanya en el camp de la preservació de la memòria del passat, compta gairebé amb un miler de socis, repartits per tot l’estat i també a altres països d'Europa i Amèrica. La seu de l’entitat és a Barcelona, però té delegacions a Andalusia, Aragó, Astúries, Galícia, Madrid, País Basc, Extremadura i València. A nivell internacional, l'Amical ostenta la representació espanyola als Comitès Internacionals de Buchenwald i Mauthausen, i manté estretes relacions amb amicals dels diversos camps, a França i altres països, que han permès la implicació en projectes d’abast europeu.

La preservació de la memòria de la deportació republicana, amb la manca de testimonis directes, apunta la necessitat d’endegar estratègies que vinculin les experiències del passat amb reflexions sobre el present, especialment entre els joves. La contínua vulneració dels Drets Humans, arreu del món, i els intents, sovint malintencionats, de deformar el passat de lluita per les llibertats dels republicans deportats, ens obliguen a treballar en la línia de l’anàlisi històrica i del seu coneixement i reconeixement.

L’associació recull l’experiència personal de la deportació, l’exili, el pas pels camps francesos i la dissortada vivència en els camps nazis; però també la experiència, i la lluita per la República i els valors republicans de la igualtat, la solidaritat i la fraternitat, en el gran marc de l’humanisme i la justícia social.

D’aquesta experiència i voluntat esdevé la missió de l’Amical, treballar per la conservació de la memòria històrica de la deportació i treballar per a la prevenció del feixisme i el projecte Amical que recull aquestes premisses: MEMÒRIA, DEPORTACIÓ I PREVENCIÓ DEL FEIXISME, sota el lema de dos camps emblemàtics : PROJECTE BUCHENWALD-MAUTHAUSEN.

Per al desenvolupament d’aquest projecte i dels seus objectius de conservar la memòria històrica de la deportació republicana , i prevenir i sensibilitzar contra el feixisme, s’impulsen els projectes des del mon local, els projectes amb rostre, a partir de les vides de les persones concretes de cada vila o ciutat i de les seves experiències en el relat històric de l’exili i la deportació i es vol comptar amb el suport del municipi, del seu ajuntament i de les entitats cíviques, acadèmiques o de memòria existents, i especialment amb la participació dels centres de secundària.

Les accions a desenvolupar es transformen en programes d’activitats que contemplen entre altres: Projectes pedagògics; Xerrades i conferències; Cicle de cinema sobre la deportació; Exposicions; La commemoració del Dia Internacional de l’Holocaust; o els Viatges als camps.

Per a l’execució dels objectius i del projecte s’impulsa el projecte de Xarxa de Memòria i de Prevenció del Feixisme. Mai Més.

Una Xarxa que a partir del món local, de les ciutats, i dels projectes amb rostre, vol sumar municipis, entitats i centres educatius del país, que es coordinin amb altres xarxes de l’estat i amb ciutats i xarxes d’Europa.

Per tot això, amb el vot favorable de tots els Regidors presents, aquest ajuntament de Viladamat acorda

Primer.- Adherir-se a la Xarxa “Mai Més”, per a participar conjuntament amb l’Amical en la tasca de sensibilització i divulgació i prevenció del feixisme, i amb la recerca històrica dels deportats i deportades de la localitat i amb la implicació amb altres entitats culturals i cíviques i especialment amb el/els Centres de Secundària de la ciutat, definir i realitzar conjuntament un programa d’activitats que faci de la nostra societat una societat més justa, solidària, tolerant i lliure de feixisme.

Segon.- Signar un conveni de col·laboració amb l’Amical de Mauthausen i altres camps per a l’impuls i desenvolupament de les activitats de la Xarxa Mai Més i del Projecte Mauthausen/Buchenwald.

Tercer.- facultar a l’alcalde-president per a la formalització de l’esmentat conveni de col·laboració.

Quart.- Comunicar aquest acord a l’Amical de Mauthausen i altres camps.

**09.- ASSUMPTES URGENTS:**

No hi ha assumptes urgents per incloure a l’ordre del dia

**10.- INFORMACIONS DE L’EQUIP DE GOVERN:**

Decrets d’alcaldia:

· Expedient X2019000012. Decret d’alcaldia de data 19 de febrer de 2019 aprovant la llicència d’obra major per a la rehabilitació i ampliació d’edificació existent en el carrer L’Escala, 14, a nom de Cecília Tor i Robert Fabri.

· Expedient X2019000026. Decret d’alcaldia de data 26 de març de 2019 aprovant la llista d’admesos i exclosos en el procediment de contractació dels monitors del casal d’estiu 2019.

Primera.- Per part de l’alcalde s’informa dels següents assumptes:

**1**.- el passat 6 de març es va formalitzar l’escriptura pública de compravenda de la finca del carrer Horts davant el Notari de L’Escala, En Javier E. Satue de Velasco.

**2**.- el dia 26 de febrer es va celebrar una reunió de part de l’equip de govern amb el President de la Diputació de Girona per comentar les obres executades a l’escola CEIP Puig Segalar i per sol·licitar una subvenció de Presidència per a executar les obres de tancament de la finca que ha de cedir la família Lletget d’acord amb el Conveni Urbanístic signat a l’efecte. El President de la Diputació es va comprometre a aprovar la subvenció. Les obres s’iniciaran un cop s’hagi formalitzat documentalment la cessió.

**3**.- s’ha celebrat en el Consell Comarcal de l’Alt Empordà una reunió d’alcaldes en la que s’han exposat diferents temes. Pel que fa a Viladamat, cal destacar dos assumptes:

* La previsió de que la Generalitat aprovi una subvenció extraordinària per a inversions municipals destinades, entre d’altres, a l’accés a zones de serveis. Aquesta subvenció, per import màxim de 50.000,00€ es pot destinar al projecte de pavimentació del carrer de l’Ateneu Sebastià Salellas. Tant punt es publiqui la convocatòria, es procedirà a formalitzar la sol·licitud.
* Per part d’en Lluís Llach es va fer una explicació del funcionament del procés constituent. Des de Viladamat es va fer la proposta de cedir espais municipals sempre que calgui.

**4**.- la xifra de població segons l’Institut Nacional d’Estadística ha pujat fins els 470 habitants.

**5**.- els diners rebuts per la CUP per la seva activitat com a equip de govern es destinaran a la calçotada popular, a la campanya Ni una més i als represaliats per l’Estat Espanyol.

**6**.- per part de l’empresa Goufone s’ha proposat formalitzar un conveni amb l’ajuntament per a la instal·lació d’una antena en el dipòsit d’aigua per a una ampliació del servei d’Internet al municipi. Tot i que es pot valorar la proposta, cal tenir en compte que en els propers anys s’instal·laran conduccions de fibra òptica a la Carretera de Figueres a La Bisbal.

Segona.- El Regidor d’Ensenyament, Narcís Font Lloveras, informa:

**1**.- el dia 29 de març van visitar l’escola el Conseller d’Educació, Josep Bargalló, i el Delegat d’Ensenyament a Girona, Martí Fonelleres, juntament amb els tècnics redactors del projecte de reforma i ampliació. Amb ells es va realitzar una visita de les obres executades en la primera i la segona fase i es va demanar, tant per part de l’equip docent com per part dels representants de l’ajuntament, l’execució de la tercera fase, de restauració de l’edifici existent. Per part dels representants de la Generalitat es va mostrar bona predisposició. Els serveis tècnics van informar que es miraria de planificar les obres respectant el mateix espai i amb el mínim cost possible.

2.- des de l’AMPA del CEIP Puig Segalar s’està treballant en el projecte pati per a l’adequació i millora de les instal·lacions un cop executades les obres d’ampliació.

Tercera.- El Regidor de Medi Ambient, Josep Mª Gasull Perpiñà, posa en coneixement del Ple els següents temes:

**1**.- s’ha confirmat l’organització d’una nova edició del camp de treball la 1a quinzena de juliol. Des de l’ajuntament es cediran espais municipals.

**2**.- el proper dissabte, 27 d’abril, es celebrarà una nova jornada de neteja de les fonts, amb la participació de tots aquells voluntaris que ho desitgin.

**3**.- s’han canviat els cartells dels carrers del casc urbà.

**4**.- aquesta setmana s’iniciaran els treballs de instal·lació de llums led al carrer L’Escala, al carrer Marinada i al carrer Pelecalç. D’aquesta manera l’ajuntament novament aposta per l’estalvi energètic i la protecció del medi ambient.

**5**.- s’ha sol·licitat a la Diputació de Girona una subvenció extraordinària per a la reparació de camins rurals i rieres, pels danys ocasionats pels fenòmens meteorològics extraordinaris del passat any 2018.

Quarta.- La Regidora de Cultura i Afers Socials, Dolors Pons Sais, comunica les següents informacions:

**1.-** El dia 28 d’abril es celebrarà en el Local Social un ball en benefici d’oncolliga, dins la campanya oncosing. En el mateix acte es sortejarà una panera solidària. L’ajuntament no cobrarà el lloguer del Local Social a l’entitat organitzadora.

**2.-** es vol agrair expressament al Sr. Salva Carreras, de l’empresa Postdata, veí de Viladamat de segona residència, que voluntàriament s’ha brindat a fer la cartelleria de totes les activitats organitzades durant un any al municipi. Passat aquest any, cedirà a l’ajuntament les plantilles dels cartells creats.

**3**.- calendari d’activitats:

* El dissabte, 20 d’abril, es farà el concurs de brunyols en els baixos de l’ajuntament.
* El diumenge, 5 de maig, es celebrarà una nova edició de la festa de la gent gran. Properament es passaran les invitacions a totes les persones majors de 65 anys. La programació ja està tancada.
* El dissabte, 16 de març, es realitzarà una xerrada sobre la violència masclista, amb la participació de totes les parts relacionades, des dels Mossos d’Esquadra fins a les víctimes i els Serveis Socials.
* Pel dissabte, 22 de juny, està organitzant una nova edició de la Fira del Vermut. Es convocarà a entitats i comerços municipals per presentar aquesta nova edició i concretar la seva participació.

Cinquena.- El Regidor de Festes, Daniel Armengol Garcia, informa:

1.- La gent que vulgui viatjar a Berriatua ja es poden apuntar a l’ajuntament.

**2**.- S’estan realitzant treballs de pintura de les tanques del camp de futbol.

**3**.- El mes de juny es portaran a terme els treballs previstos de replantar la gespa del camp de futbol.

4.- properament s’instal·larà un sistema d’alarma a la sala de l’Ateneu Sebastià Sallellas, per tal d’evitar robatoris.

**11.- PRECS I PREGUNTES:**

No hi ha precs ni preguntes.

I no havent-hi més assumptes a tractar, es tanca la sessió essent les 20 hores i 50 minuts del dia d’avui. Es dóna la possibilitat de prendre la paraula als assistents com a públic a la sessió.

L’alcalde, La secretària habilitada,

Robert Sabater Costa Marta Claret Ramírez